钦定古今图书集成/历象汇编/岁功典/第101卷
## 钦定古今图书集成/历象汇编/岁功典/第101卷

| 钦定古今图书集成 历象汇编 第一百一卷 |

| |

钦定古今图书集成历象汇编岁功典

第一百一卷目录

寒暑部杂录

寒暑部外编

岁功典第一百一卷

《易经系辞》：“日月运行，一寒一暑。”

《书经君牙》：“夏暑雨，小民惟曰怨咨。冬祁寒，小民亦惟
曰怨咨。”

《诗经豳风七月章》：“一之日于貉。”疏：“大寒之月，当取皮
为裘，以助女工，丝麻不足以御寒，故为皮裘以助之
也。”

《小雅鸿雁》章：“鸿雁于飞。”笺：“鸿雁知避阴阳寒暑。”疏：“春
则避阳暑而北，秋则避阴寒而南。”

《小明章》“二月初吉，载离寒暑。”

《礼记·曲礼》：“暑毋褰裳。”〈疏〉“暑毋褰裳”者，虽炎热而不得
褰袪取凉也。

《礼器》：“飨帝于郊，而风雨节，寒暑时。”

《乐记》：“天地之道，寒暑不时则疾。教者，民之寒暑也，教
不时则伤世。”

《国语》：“火见而清风戒寒。”

《管子》曰：“今夫农，群萃而州处，察其四时，权节其用，耒
耜枷芟及寒击。”除田以待时耕。
《易稽览图》：“夏至之后三十日极热。冬至之后三十日
极寒。”

《易飞候》有云大如车盖十馀，此阳火之气，必暑，有暍
者。

《春秋考异邮》：“缪公即位，仲夏大寒冰，错乱甚也。”
《素问·生气通天论》篇：“因于露风，乃生寒热，是以夏伤
于暑，秋为痎疟；冬伤于寒，春必病温。”〈注〉露，阴邪也。风，
阳邪也。寒，阴病也。热，阳病也。言阴阳不能固密，则在
天阴阳之邪，伤吾身之阴阳，而为寒热病矣。是以夏
伤于暑，暑汗不泄，炎气伏藏，秋时阴气外出，与热相
遇，发为痎疟。冬伤于寒，邪不即发，寒气伏藏。春时阳
气外出，邪随气而化，热发为温病。此阴阳出入之气
化也。

《阴阳应象大论》篇：“寒极生热，热极生寒。”〈注〉阴寒阳热。
乃阴阳之正气。寒极生热。阴变为阳也。“热极生寒。”阳
变为阴也。

《山海经》：“寿麻之国，爰有大暑，不可以往。”

《汲冢周书时训解》：“清明之日桐不华，岁有大寒。”
《关尹子二柱篇》：“寒暑温凉之变，如瓦石之类，置之火
即热，置之水即寒，呵之即温，吹之即凉。特因外物有
去有来，而彼瓦石实无去来。譬如水中之影，有去有
来，所谓水者，实无去来。”

《老子洪德篇》：“躁胜寒，静胜热。”

《管子形势解》：“寒暑适，则身利而寿命益。”

民之从有道也，如寒之先衣也，如暑之先阴也，故“有
道则民归之。”

《幼官》篇：“三暑同事，七举时节。”

三寒同事，六行时节。

《四时篇》：“日掌赏”，赏为暑。

《月掌罚》，罚为寒。

《度地》篇：“大寒大暑，大风大雨，其至不时者，此谓四刑
版法”解：“四时之行，有寒有暑，圣人法之，故有文有武。”
《事语》篇：“农夫寒耕暑耘，力归于上。”

《文子上义》篇：“妇人当年不织，天下有受其寒者。”
《列子周穆王篇》：“西极之南隅有国焉，不知境界之所
接，名古莽之国。阴阳之气所不交，故寒暑亡辨；日月
之光所不照，故昼夜亡辨。其民不食不衣而多眠，五
旬一觉，以梦中所为者实，觉之所见者妄。”四海之齐，
谓中央之国，跨河南北，越岱东西，万有馀里，其阴阳
之审度，故一寒一暑；昏明之分察，故一昼一夜。其民
有智有愚，万物滋殖，才艺多方，有君臣相临，礼法相
持，其所云为，不可称计。一觉一寐，以为觉之所为者
实，梦之所见者妄。

《黄帝》篇：“禽兽之智，违寒就温。”

《尸子》：“朔方之寒，冰厚六尺，木皮三寸，北极左右，不释
之冰。”

《墨子节用篇》：“其为衣裘何以为冬以圉寒，夏以圉暑。
其为宫室何以为冬以圉风寒，夏以圉暑雨。”

《公孟篇》：“何故为室？”曰：“冬避寒焉，夏避暑焉。”

《荀子赋篇》：“冬日作寒，夏日作暑。”

《吕氏春秋仲春纪功名》篇：“大寒既至，民煖是利；大热
在上，民清是走。故民无常处，见利之聚无之去。欲为
天子，民之所走，不可不察《仲夏纪大乐》篇：“四时代兴，或暑或寒。”

审分览《任》数篇，因者，君术也；为者，臣道也。为则扰矣，
因则静矣。因冬为寒，因夏为暑，君奚事哉？故曰：“君道
无知无为，而贤于有知有为。”则得之矣。

离俗览《贵信篇》：“冬之德寒，寒不信其地不刚，地不刚
则冻闭不开。天地之大，四时之化，而犹不能以不信
成物，又况乎人事君。”

《史记·仓公传》：“扁鹊曰：‘药石者，有阴阳水火之齐。故中
热即为阴石，柔齐治之；中寒即为阳石，刚齐治之’。”
《汉书食货志》：“晁错曰：‘农夫春不得避风尘，夏不得避
暑热，秋不得避阴雨，冬不得避寒冻，四时之间，亡日
休息’。”

苗稍壮，每耨辄附根。比盛暑，陇尽而根深，能风与旱，
故“儗儗”而盛也。

《晁错传》：错言：“胡貉之地，积阴之处也，木皮三寸，冰厚
六尺，食肉而饮酪，其人密理，鸟兽毳毛，其性能寒，扬
粤之地，少阴多阳，其人疏理，鸟兽希毛，其性能暑。”〈注〉
师古曰：“能’读曰耐。

《淮南子原道训》：“匈奴出秽裘，于越生葛𫄨，各生所急，
以备燥湿，各因所处，以御寒暑，并得其宜，物便其所。
夏虫不可与语寒，笃于时也。”

《俶真训》：“大寒至，霜雪降，然后知松柏之茂也。”

《坠形训》：“凡八纮之气，出寒暑，以合八正，必以风雨
土地，各以其类生，是故暑气多夭，寒气多寿。”

《南方》曰：“南极之山曰暑门。”

《北方》曰：“北极之山曰寒门。”

《氾论训》“古者民泽处复穴，冬日则不胜霜雪雾露，夏
日则不胜暑热蚊虻。圣人乃作，为之筑土构木，以为
宫室，上栋下宇，以蔽风雨，以避寒暑，而百姓安之。
食充虚，衣御寒，则足以养七尺之形矣。”

《兵略训》：“见瓶中之水，而知天下之寒暑。”

《说林训》：“冬有雷电，夏有霜雪，然而寒暑之势不易，小
变不足以妨大节。”

《说山训》：“寒不能生寒，热不能生热，不寒不热，能生寒
热。故有形出于无形，未有天地能生天地者也。”
董仲舒《雨雹对》：“寒有高下，上煖下寒，则上合为大雨，
下凝为冰，霰雪是也。”

《春秋繁露王道通篇》：“人主立于生杀之位，与天共持
变化之势，物莫不应天化。天地之化，如四时所好之
风，出则为煖气，而有生于俗；所恶之风，出则为清气，
而有杀于俗。喜则为暑气，而有养长也；怒则为寒气，
而有闭塞也。人主以好恶喜怒变俗习，而天以煖清，
寒暑化，草木喜乐。时而当则岁美，不时而妄则岁恶。”
天地人主一也。

《阴阳位篇》：“阳以南方为位，北方为休；阴以北方为位，
南方为休。阳至其位而大暑热，阴至其位而大寒冻。”
《阴阳出入上下篇》：“春分者，阴阳相半也，故昼夜均而
寒暑平。阴日损而随阳，阳日益而鸿，故为烧热。
秋分者，阴阳相半也，故昼夜均而寒暑平；阳日损而
随阴，阴日益而鸿，故至于孟冬而大寒。”

《基义》篇：“天之气徐，乍寒乍暑，故寒不冻，暑不渴，以其
有馀，徐来不暴卒也。”

《循天之道篇》：“阴阳之会，冬合北方，而物动于下；夏合
南方，而物动于上。上下之大动，皆在日至之后。为寒
则凝水裂地，为热则焦沙烂石。”

《威德所生篇》：“为人主者，居至德之位，操杀生之势，以
变化民，民之从主也，如草木之应四时也。喜怒当寒
暑，威德当冬夏。冬夏者，威德之合也；寒暑者，喜怒之
偶也。喜怒之有时而当发，寒暑亦有时而当出，其理
一也。当喜而不喜，犹当暑而不暑；当怒而不怒，犹当
寒而不寒也；当德而不德，犹当夏而不夏也；当威而”
不威，犹当冬而不冬也。喜怒威德之不可以不直处
而发也，如寒暑冬夏之不可不当其时而出也。故谨
善恶之端。

《神异经》：“北方有增冰万里，厚百尺，下有鼷鼠在冰下
土中，其形如鼠，食冰草，肉重万斤。作脯食之，已热。其
毛长八尺，可以为褥，卧之可以却寒。”

东南海中有烜洲，洲有温湖，鳐鱼生焉，其长八尺，食
之宜暑而避风寒。

《京房易占》“春夏寒，政教急。”

《后汉书祭祀志灵台注》：“天子得灵台之则，五车三柱，
明制可行，不失其常，水泉川流，无滞寒暴暑之灾。”
《蔡邕传》：“履霜知冰，践露知暑。”

《西南夷传》：“冉駹夷土气多寒，在盛夏冰犹不释。”
刘向《别录》：“燕地寒，谷不生五谷，邹衍吹律以煖之，乃
生禾黍，因名黍谷。”

《说苑》：国有五寒，而冰冻不与焉，一曰改外，二曰女厉，
三曰谋泄，四曰不敬卿士，五曰不能治内而务外。
《太元经》：阳不极则阴不萌，阴不极则阳亦不芽，极寒
生热，极热生寒。

《变动篇》：“盛夏之时，当风而立；隆冬之月，向日而坐。其
夏欲得寒而冬欲得温也，至诚极矣。欲之甚者，至或
当风鼓箑，向日然炉，而天终不为冬夏易气，寒暑有
节，不为人变改也。”

《蜀志》：汶山郡土地刚卤，不宜五谷，惟种麦而多冰寒，
盛夏凝冻不释。故夷人冬则避寒入蜀，佣赁自食，夏
则避暑反落，岁以为常。蜀人谓之作“五百石子也。”
中论宋井之霜，以基昇正之寒；黄芦之萌，以兆大中
之暑。

《广雅》：“北方地苦寒，冰厚一尺，冻入地一丈。”

《五经通义》：“寒气凝以为霜，霜从地升也。”

《博物志》：“北方地寒，冰厚三尺，气出口为凌。”

潘岳《关中记》：“桂宫，一名甘泉，又作迎风观、寒露台以
避暑。”

《抱朴子·论仙篇》：“盛夏宜暑，而夏天未必无凉日也；极
阴宜寒，而严冬未必无暂温也。”

《西京杂记》：“淮南王好方，士皆以术见嘘吸为寒暑。”
《华阳国志》：“汶山郡多杂药，名香，土地刚卤，不宜五谷，
多寒，盛夏冰不释，故夷人冬则避寒。”

《广志》：“南方地，暑热交阯，麦不成秀，蒜不生，芜菁无根。”
《金楼子》：“寒者不贪尺璧而思短衣。”

《袖中记》张勃云：“冷水夏濯，可以清暑；温水冬浴，可以
攘寒。”

《益州记》：“泸州即武侯渡处，水有热气，天暑不敢行。”
《水经注》：“东赤湖东北有大置台，高六丈，纵广八尺，一
名清暑台。”

《齐民要术》“作干葡萄法：极熟者一一零压，摘取刀子，
切去蒂，勿令汁出。蜜两分和，内葡萄中，煮四五沸，漉
出阴干，便成矣。非直滋味倍胜，又得夏暑不败也。”
《唐书地里志》：“临汝有清暑宫，在鸣皋山南。”

《舆服志》：长孙无忌等曰：“《月令》孟冬，天子始裘以御寒。
若启蛰祈谷、冬至报天，服裘可也。”

《续博物志》：“萐莆者，其状如蓬，枝多叶少，根如丝，叶如
扇，不摇自动。风生，主庖厨清凉，驱杀虫蝇，以助供养。
尧时生于庖厨，为帝王去恶、孙柔、王充、白虎，皆云太
平时萐生庖厨中，熯一炬火，爨一镬水，终日不能热。
倚一尺冰，置之热厨，终夜不能寒。”

《宋史礼志》：“北土寒凉，本以貂皮暖额，附施于冠，遂成
首饰。侍中左貂，常侍右貂。”

《荔枝谱》：“福州人，家种植荔枝最多。暑雨初霁，晚日照
耀，绛囊翠叶，鲜明蔽映，数里之间，焜如星火。”

《东坡志林》：贵公子雪中饮醉，临槛向风，曰：“爽哉！”左右
有泣者，公子惊问之，曰：“吾父昔日以爽亡。”楚襄王登
台，有风飒然而至，王曰：“快哉，此风寡人与庶人共之
者耶？”宋玉讥之：“此独大王之风，庶人安得而共之？”不
知者以为谄也，知之者以为风也。唐文宗诗曰：“人皆
苦炎热，我爱夏日长。”柳公权续之曰：“薰风自南来，殿
阁生微凉。”惜乎宋玉不在旁也。

《洛阳名园记》：“黄氏西园一堂，竹环之，中有石芙蓉，水
自其花间涌出，开轩窗，四面甚蔽，盛夏煖暑，不见畏
日。”

《避暑录话》：毒热连二十日，泉旁林下，平日自为胜处，
亦觉相薰灼，忽自诃曰：“冰蚕火鼠，此本何物，习其所
安，犹不知异。今此热相初从何来，乃复浪为苦乐耶？”
一念才萌，顾堂室内外，或阴或日，皆成清凉国土。戏
以语群儿，皆莫知答。翌日忽大雨，震电暴风骤至坐
间，草木掀舞，池水震荡，群儿欣然皆以为快，因问：“遂
若是凉耶，抑来日复有热耶，来日复热，则汝之快者，
将又戚然矣。自吾之视群儿固可笑，然吾行于世，平
生几何不为群儿得无有如吾者，又笑其所笑乎？
古方治暑无他法，但用辛甘发散，疏导心气，与水流
行，则无能害之矣。

《玉涧杂书》：魏文帝《典论》云：“大驾都许，使光录大夫刘
松北镇袁绍军，与绍子弟日其宴饮，以三伏之际，昼
夜酣饮极醉，至于无知，云以避一时之暑，故河朔有
避暑饮。吾尝谓此非松好饮，盖自为计耳。方曹操时，
与袁绍子弟相从，若不日饮，安能使操不疑？此不惟
松为身谋，亦所以防绍子弟，使不暇为他图也。”今人
颇传此故事，遂为酒真能逃暑者云。方暑正昼，极饮
辄凉，殊不可解，不过醉而沉惑，不知有暑耳，然亦何
足为适？世多言贵贱唯居寒有间，所以御之有异至
暑，虽至贵无以异贱。此语良是。非特无异而已。触热
趋事，负担徒行，贱者之常，未必为甚苦。而王公大人，
高居深屋，交扇环绕，每以为未足，则无往而不病热。
欧阳文忠尝问杜祁公何以御暑，公曰：“惟静坐可以
避暑。”能为祁公此见者几人乎？韩持国许昌私第凉
堂深七丈，每盛夏犹以为不可居。常颖士适自郊居
来，因问“郊外凉乎？”曰：“凉。”持国诘其故，曰：“野人自知无
修檐大厦，旦起不畏车马衣冠之役，胸中复无他念，
露颠挟扇，持三尺木”床，视木阴东摇则从东，西摇则从西，而语未竟，持国亟止之曰：“汝勿言，吾心亦凉矣。”
《老学庵笔记》：淮南谚曰：“鸡寒上树，鸭寒下水。”验之皆
不然。有一媪曰：“鸡寒上距，鸭寒下嘴耳。”“上距”，谓缩一
足，“下嘴”谓藏其咮于翼间。

《卧游录云阳记》曰：“谷口去云阳宫八十里，流潦沸腾，
飞泉激洒，两岸峭壁，孤竖横盘，凛然凝沍。每入穴中，
朱明盛暑当昼暂暄凉，秋晚候缊袍不煖，所谓寒门
也，汉世以为避暑之处。”

《会稽志》：“剡出绉纱尤精，其绝品以为暑中燕服，如絓
冰雪然。”

《癸辛杂识》：焦达卿云：“鞑靼地面极寒，并无花木，草长
不过尺，至四月方青，至八月为雪虐矣。仅有一处开
混堂，得四时阳气和煖，能种柳一株，土人以为异卉，
春时竞至观之。”

潘子真《诗话》：余以“霜威能折绵，风力欲冰酒”之句问
山谷所从出。山谷曰：“‘劲气方凝酒，清威正折绵’。庾肩
吾诗也。”余读晋阮籍《大人先生歌》，略曰：“阳和微弱阴
气竭，海冻不流绵絮折，呼吸不通寒冽冽。”乃知折绵
之事，始于阮籍，岂山谷偶忘之耶？

《东谷所见》，“寒犹可御，而暑不可避，凉亭水榭，风车簟
枕，世不多有。纵有之，遇流金烁石之时，其为热自若
也。方食生物，又恐生病，方食热物，汗决如雨。思之为
人，何益于事。”矧得丧利害，不能理遣，而心火炽盛；妻
孥累重，支吾不暇，而家火逼迫；当此流火，而心火家
火为之俱焚，镬汤炉炭，一时顿现。一年复一年，发白
“面皱。催入死途。不自知也。”余观此境界。所以不愿有
生。

《清波杂志》：“造请不避寒暑，诚可讥诮。若下位事上官，
朝造夕谒，其可不循等威之分。若初非地属，但恃雅
素，沬趄日进，怀漫刺俛首与知客辈固多不自爱重
者，宁使讶其不来，莫使厌其不去，是为知言。”

《证类本草·列仙传》云：“赤松子服天门冬，齿落更生，细
发复出。太原甘始服天门冬，在人间三百馀年。”《圣化
经》云：“以天门冬、茯苓等分为末，日服方寸匕，则不畏
寒，大寒时单衣汗出也。”

《墨庄漫录》：东北冬月寒甚，夜气塞空如雾，著于林木，
凝结如珠玉，旦起视之，真薄雪也，见𬀪乃消释，因风
飘落，齐鲁人谓之雾淞。谚云：“雾淞重，雾淞穷”汉置饭
瓮，盖岁穰之兆也。曾子固之齐州，有《冬夜》诗云：“香清
一榻氍毹暖，月淡千门雾淞寒。”又有雾淞诗云：“园林
初日静无风，雾淞开花处处同。记得集英深殿里，舞
人齐插玉笼淞。”盖谓是也。东坡在定武《送曹仲锡》诗
亦云：断蓬飞叶落黄沙。祗有千林。《松花》：“应谓王孙
朝上国，珠幢玉节与排衙”，亦谓此也。《雾淞》松皆同
音。〈雾淞音梦送〉

山家清供，暑月命客掉舟莲荡中，先以酒入荷叶饮
之，又包鱼鲊作供，真佳适也。坡云：“碧筒时作象鼻弯，
白酒凝带荷心苦。”坡守杭时，想屡作此供也。

《保生要录》：“臣闻衣服厚薄，欲得随时合度。是以暑月
不可全薄，寒时不可极厚，盛暑亦不必著单卧服，或
腹胫已上，覆被极宜人。冬月绵衣，莫令甚厚，寒则频
添数层，如此则令人不骤寒骤热也。故寒时而热则
减，不伤于温；热时而寒则加，不伤于寒。寒热不时，忘
自脱著，则伤于寒热矣。寒欲渐著，热欲渐脱，腰腹下”
至腹胫，欲得常温，胸上至头，欲得稍凉，凉不至冻，温
不至燥。衣为汗湿，即时易之薰衣，火气未歇，不可便
著。夫寒热均平，形神恬静，则疾疚不生，寿年自永。
潜确《类书五行志》：“周失之舒，秦失之急。故周衰无寒
岁，秦灭无燠年。”

销夏：《抱朴子》云：“立夏之日，或服元冰丸、飞雪散及六
壬六癸之符，则不热。幼伯子、王仲都衣之以重裘，暴
之以夏日，周以十炉之火”，盖用此方也。

倪文节云：“闲居胜于居官，其事不一，其最便者，尤于
暑月见之。暑月居官，非我见人，则人见我，衣冠袜履
未尝敢去，体正热，坐轿殆如蒸焙；客坐偪窄，臭气薰
袭。正使达官免于请谒，不能不受人之谒也；正使恬
退，简于造诣，亦不能不受谒与报谒也。至于造朝莅
政，其事尤重，其礼尤谨，则其服尤厚。公裳必罗，靴带
必皮，乃与严冬无异。扇不可挥，伞不可张，渴不可遽
得水，饮食或不能以时，往往至于伤暑者多矣。闲居
则不然，自早烧香见尊长之后，食罢便可脱巾衩，袒
裙靸，从事藤床竹几，展转北窗，清风时至，反患太凉。
挟策就枕，困来熟睡，晚凉浴罢，杖屦逍遥，临池观月，
登高乘风，采莲剥芡，剖瓜削藕，白醪”三杯，取醉而适，
其为乐殆未易可以一二数也。故曰：“闲居之胜，居官
尤于暑月见之。”或曰：“居官亦岂无白醪可饮，莲芡瓜
藕可食乎？”曰：“虽饮白醪，而思明日有事，饮之而不敢
多也，虽有莲芡瓜藕，亦非鲜新，食之而无味也，又安
得醉而适乎？”

王直方《诗话》云：“山谷避暑城西李氏园，题诗于壁云：
‘荷气竹风宜永日，冰壶凉簟不能回，题诗未有惊人句，会唤诗仙苏二来’。少游言于东坡曰：‘以先生为苏
二，大似相薄’。”

王直方云：“余自夏历秋，毒热七八十日不衰，炮灼理
极，意谓不复有清凉之时，今日复凄风微雨，遂御夹
衣，顾念兹岁，屈指可尽。”彭泽云：“我今不为乐，知有来
岁不？”此言真可为惕然也。

《叶石林》云：“万法皆从心生，心苟不动，外境何自而入？
虽寒暑可敌也。婴儿未尝求附火摇扇，此岂无寒暑
者乎？盖心不动尔。”世有畏暑者，席地袒裼，终日迁徙，
求避百计，卒不得所欲。而道途之役，正昼烈日，衣以
夏衲，挽车负担，驰骋不停，竟亦无他，但心所安尔。近
有道人常悟，住惠林，得风痹疾，归寓许昌天宁寺，足
不能行，虽三伏必具三衣而坐，自旦至暮，未尝敧偃。
每食时，弟子扶掖，稍伸缩即复跏趺如故。室中不置
扇，拱手若对大宾客，而神观澄穆，肤理融畅，疾虽不
差，亦不复作，如是七年。一日告其徒，语绝即化。余尝
盛暑屡过之，问“重衣而不扇，亦觉热乎？”但笑而不答。
夫心无避就，虽婴儿役夫，犹不能累，“况如若人者乎？”
又云：“绍兴五年五月，梅雨始过，暑气顿盛，父老言数
十年所无有。余居既远城市，严居又在山半，异时盖
未尝病暑，今亦不能安其室。每旦起，从一仆夫负榻，
择泉石深旷、竹松幽茂处，俯仰终日，宾客无与往来，
惟栋、模二子门生徐惇立挟书相从，间质疑请益，时
为酬酢，亦或泛话古”今杂事，耳目所接，论说平生出
处，及道老友亲戚之言，以为欢笑，皆后生所未知也。
《竹坡诗话》云：“暑中濒溪，与客纳凉，时夕阳在山，蝉声
满树，观二人洗马于溪中，曰：‘此少陵所谓‘晚凉看洗
马，森木乱鸣蝉’者也’。此诗平日诵之，不见其工，唯当
所见处，乃始知其为妙。”

“销夏。”钱塘西山灵鹫有泉流幽涧中，或隐或见者，如
线如蛇，曲折而下赴其激石，有声锵锵，如琴筑之交
奏，珩璜之相触。春淙亭东西合流注大壑，浪然如骤
雨之至，雷震之薄，如决银河自天而落也。方五六月，
赤日正中，人皆坐火屋下，行道者多暍死。而泉之旁
飞珠溅衣，肃然如清秋松风，谡谡相和，肌肉为战而
栗。不知大暑之郁蒸也。

天毒国，“每大暑热，夏木皆干死，民善没水以避日，遇
时暑，常入寒泉之下。”

风洞，在叠彩山后，石门𥓂砑，阴风袭人，盛夏无暑，故
名。

襄国。邺路千里之中，夹道种榆，盛暑之月，人行其下。
摩竭陀国三世诸佛所生之处。次此向北，度九黑山，
有大雪山，名具吉祥，其山北边有香醉山，是二山间
有大龙王，名曰无热，所居之池曰阿耨达。从此池内
出四大河：东殑伽河，从象口中流出银沙，共五百河，
流归东海；南辛渡河，从牛口中流出琉璃沙，共五百
“河，流归南海；西缚刍河，从马口中流出；玻璃河沙共
五百河，流归西海；北悉恒河，从狮子口中流出；金沙
共五百河，流归北海。是四河从无热池右绕七匝，随
方流转，而其气甚寒。”

《清暑笔谈》：“寒暑天地间一大气，万物所同有也。而人
于其间起欣厌避，就不知人之一心，方与物交，欲恶
起而攻之，如焦火凝冰，恼安乐性，此之谓内寒暑。
此身为众苦所集，有问大热向何处避者，曰：‘向镬汤
里避’。”“何以故？”曰：“众苦所不到。”

暑中尝默坐，澄心闭目，作水观。久之，觉肌肤洒洒，几
格间似有爽气，须臾触事，前境顿失。故知一切境惟
心造，真不妄语。

《戒庵漫笔》：今人大厅五间之前重置屋者，俗名“五厅
三泊暑”，谓可障蔽炎热也。《夷坚志》作“扑水扑风板”，又
作“屋翼剥风板。”《老学庵笔记》云：蔡京赐第宏敞，老疾
畏寒，惟扑水少低，乃作卧室。或又作仆处，谓厅上待
客，童仆供侍，宜列于此耳。

《蓬栊夜话》：“沿溪行数里，有冷水亭，云洞宾插剑石间，
既拔去，泉一股迸出。至今暑月济渴，奇冷。”

《农政全书》：“用马牙硝为细末，唾调涂手及面，则寒月
迎风不冷。”

《琅嬛记》：昔有客过茅君，时当大暑，茅君于手巾内解
茶叶，人与一叶，客食之，五内清凉。异而诘其所从来，
茅君曰：“此蓬莱山穆陀树叶，众仙食之以当饮。”
《论衡》：河东项曼都好道学仙，去家三年而反。曰：“去时
有数仙人将上天，离月数里而上，月之旁，其寒凄凄。”
《异苑》：“太康二年冬大雪，南州人见二白鹤于桥下语
曰：‘今兹寒，不减尧崩年’。”于是飞去。

《贾氏说林》：沈休文雨夜斋中独坐，风开竹扉，有一女子携络丝具，入门便坐。风飘细雨如丝，女随风引络，
络绎不断，断时亦就口续之，若真丝焉。烛未及跋，得
数两，起赠沈曰：“此是冰丝，赠君造。”以为冰纨，忽不见。
沈后织成纨，鲜洁明净，不异于冰制扇。当夏日，甫携
在手，不摇而自凉。

辟寒隋开皇中，赵师雄迁罗浮。一日天寒日暮，于松
林间酒肆旁舍，见美人淡妆素服出迎。时已昏黑，残
雪未消，月色微明。师雄与语言，极清丽，芳香袭人。因
与之扣酒家门共饮。少顷，见一绿衣童来，笑歌戏舞，
师雄醉寝，但觉风寒相袭。久之，东方已白，起视，在大
梅树下，上有翠羽，啾嘈相顾，月落参横，但惆怅而已。
蜀有道士阳狂，俗号为“灰袋。”大雪中，衣布被入青城
山，暮投僧寄宿。僧曰：“贫僧一衲而已，天寒如此，恐不
能活，但言用一床足矣。”至夜半，雪深风起，僧虑道士
死，就视之，去床数尺，气蒸如炊，流汗袒寝。僧知其异
人，未明不辞而去。

《博异志》：岑文本避暑山亭，忽有报上清童子参，衣浅
色青衣，曰“此上清五铢服”，出门不见，文本掘得古钱
一枚，自是钱帛日盛。

《龙城录》：君诲尝夜坐，与退之、余三人谈鬼神变化。时
风雪寒甚，窗外点点火，明若流萤，须臾千万点不可
数。顷度入室中，或为圆镜，飞度往来，乍离乍合，变为
大声。去而三人虽退之刚直，亦为之动颜。君诲与余，
但匍匐掩目前席而已。信乎，俗谚曰：“白日无谈人，谈
人则害生；昏夜无谈鬼，谈鬼则怪至。”亦知言也。余三
“人后皆不利。”

辟寒。李无竞，入都调官，至朱仙镇。有二丐者喧争于
道，老妪曰：“我终年丐乞，聚金数百，此子带去，半载不
偿。”无竞取缗，如所逋数与之。丐者谢曰：“吾实逋其钱，
君行路人，能偿之，以解其𩰚也。吾家在隆和曲，筠栅
青帘，乃所居也。子能访我，当有厚谢。”无竞异其言，后
入隆和，果有帘栅。入门，见数丐者地炉共火。入室，有
冠带者立于堂，乃向丐者。既坐，曰：“可小酌御寒。”无竞
恍惚甚疑，其人勤劝逊辞，终不饮，但濡唇而已。时方
大寒，盘中皆夏果，取小御桃三枚怀归。丐者作诗曰：
“君子多疑即多误，世人无信即无诚。吾家路迳平如
砥，何事夫君不肯行。”无竞至邸取桃，乃紫金三块，因
大悔恨。一日再访之，已不见，询问皆无有知者。无竞
琢其金为饮器，年七十馀，面色红润，岂酒濡唇之力
乎？

皇甫坦，字履道，临淄人也。后避地入蜀，居峨嵋山。尝
暮行风雪中，闻人有呼之者，顾见一道人卧小庵中，
因留与抵足眠。坦自觉热气自两足入，蒸蒸浃体，甚
和适。比晓，道人去曰：“它日可访我于灵泉观。”坦后求
之，朱桃椎也。

《北梦琐言》：张建章为幽州行军司马，后历郡守，尤好
经史，聚书至万卷，所居有书楼，但以披阅清净为事，
经涉之地，无不理焉。曾赍府戎命往渤海，遇风涛，乃
泊其舟，忽有青衣泛一叶舟而至，谓建章曰：“‘奉大仙
命请大夫’。建章乃应之。至一大岛，见楼台巍然，中有
仙女处之，侍翼甚严，器食皆建章故乡之常味也，食”
毕告退，女仙谓建章曰：“子不欺暗室，所谓君子人也。
勿患风涛之苦，吾令此青衣往来导之。”及还，风涛寂
然，往来皆无所惧。又回至西岸，经《太宗征辽碑》，半在
水中。建章则以帛包菱屑，置于水中，摸而读之，不失
一字。其笃学也如此。蓟门之人皆能说之于时，亦闻
于朝廷。葆光子曾遇蓟门军校，姓孙，忘其名。细话张
大夫遇水仙，蒙遗鲛绡，自赍而进，好事者为之立传。
今亳州太清宫道士有收得其本者，且曰：“明宗皇帝
有事郊丘，建章乡人，掌东序之宝。”具言国玺外唯有
二物，其一即建章所进鲛绡，箧而贮之，轴之如帛，以
红线三道札之。亦云夏天清暑，展开可以满室凛然。
迩来变更，莫知何在。

《销夏》杜徽之，夏日常随莫月鼎入西山，至湖上，热甚，
月鼎曰：“吾借一把伞，与汝共戴。”乃向空嘘气，忽黑云
二穗，随而覆之。

吕诲为御史，出知安陆。一日燕坐，见一碧衣云：“非久
玉帝南游炎洲，命子随行，纠正群仙。炎洲苦热，上帝
赐公清凉丹一粒，吞之若冰雪下咽。”公颇异其事，亦
与所亲者言之。

辟寒董风子者，不知其乡里，事母至孝。以乾道元年
暮冬过岳阳，夜宿黄花市，遇同店一叟，破巾单袍，而
貌若婴童，绝无饥寒之态，吟哦诗句，油然自适。董识
其异，就即坐于傍，问所从来，殊不酬答。良久再扣之，
始微笑云：“我待子多日矣。”遂挽手同出寺西旗亭中，
买酒三升，谕酒家仆不用煖热。董起白言：“某平日骨
寒，虽当暑盛，亦去绵衣不得。况今腊月，若饮冷酒，定
足丧命，惟先生亮之。”叟云“无虑。”董不获已，强进半杯，
便觉四肢和畅。及再饮尽，脱其衣，移时出到大树下，
授以至道之要。董整襟再拜曰：“敢问先生姓氏？”曰：“吾
本东晋抱黄翁也。知君孝通于天，故来相见。”语罢，阴云四合，迨于开豁，失叟所在矣